I Have a Dream (dansk: "Jeg har en drøm") er den populære benævnelse for den tale, Martin Luther King holdt på trapperne til Lincoln Memorial i den amerikanske hovedstad Washington D.C. den 28. august 1963 i forbindelse med den store borgerrettighedsmarch "March on Washington for Jobs and Freedom".
Talen, hvor Martin Luther King redegør for sine drømme og visioner om en fremtid i USA hvor alle, uancet race, kan leve sammen i harmoni som ligeværdige borgere, blev holdt foran mere end 200.000 tilhørere, og regnes som en af de betydeligste taler nogensinde. Forskere ved "University of Wisconsin-Madison" og "Texas A&M University" kunne i 1999 på baggrund af analyser, af den effekt og virkning udvalgte taler havde haft på det amerikanske samfund, udnævne "I Have a Dream" som det 20. århundredes vigtigste amerikanske tale.
Talen ved Lincoln Memorial anses alment som et retorisk skoleeksempel. Den griber tilbage i en ca. 150 år gammel tradition for afro-amerikansk retorik, og bærer præg af, at Martin Luther King også var præst i baptistkirken. I 2003 blev der lagt en mindesten på det sted, Martin Luther King stod, da han holdt sin tale i 1963. ("Læs mere..")
